text: Lukket i weekenden
  24 september 2010 kl. 14.26
  En motorvejsbro skal fjernes ved Horstedvej i weekenden, og det betyder lukninger på E45 i trekantområdet.
  Frustrerede bilister skal ikke give navigationssystemet i bilen skylden, når de i weekenden ikke kan følge dens anvisninger. Der skal flyttes en bro på motorvejen E45 - og det betyder lukning af motorvejen mellem Vejle og Kolding, samt Fredericia og Vejle. Det er broen ved Horstedvej, der skal brydes ned og fjernes.
  - Det sker ved, at slå betonen i stykker med hydrauliske hamre og derefter fjerne den nedbrudte beton og armering, forklarer tilsynsleder i Vejdirektoratet Leif Sørensen til eb.dk.
  Trekantstykket på E45 vil dog kun være lukket mellem klokken 20.00 lørdag aften og klokken 10.00 søndag morgen. Det sker netop for at genere færrest mulige bilister under arbejdet. De bilister der dog skal ud at køre i trekantområdet på det omtalte tidspunkt, skal dog regne med lidt ekstra rejsetid.
  Motorvejen skal udvides fra fire til seks spor, og så langt rækker broen ikke. Der skal altså en ny bro til, og den regnes færdig i juli 2011.
  